স্টাইনহার্ড প্রাকৃতিক ইতিহাস জাদুঘর

স্টাইনহার্ড প্রাকৃতিক ইতিহাস জাদুঘর ( হিব্রু ভাষায়: מוזיאון הטבע ע״ש שטיינהרדט‎ ), তেল আবিব বিশ্ববিদ্যালয়ের ইসরায়েল ন্যাশনাল সেন্টার ফর বায়োডাইভারসিটি স্টাডিজ হলো ইসরায়েলের একটি প্রাকৃতিক ইতিহাস জাদুঘর। এখানে শিক্ষাকেন্দ্র ও গবেষণাকেন্দ্র উভয়ই রয়েছে। এটি ইসরায়েলের নথিপত্র ও বিজ্ঞানের বৃহত্তম এবং সবচেয়ে সক্রিয় কেন্দ্র, যা জীববৈচিত্র্য গবেষণা, প্রকৃতি সংরক্ষণ, পরিবেশ সুরক্ষা এবং কৃষিসহ বিভিন্ন প্রয়োগের উপর গবেষণা করে। এই জাদুঘরটি লক্ষ লক্ষ নমুনার আবিষ্কার, সংগ্রহ উন্নয়ন ও রক্ষণাবেক্ষণ এবং বৈজ্ঞানিক শ্রেণিবিন্যাসের জন্য প্রতিষ্ঠিত করা হয়েছিল। এখানে হাজার হাজার বছর ধরে ইসরায়েল ও মধ্যপ্রাচ্যের উদ্ভিদ ও প্রাণীজগতের পাশাপাশি মানবজাতির ইতিহাস এবং পরিবেশের সাথে তাদের মিথস্ক্রিয়াকে নথিভুক্ত করা হয়। এই প্রতিষ্ঠান জনসাধারণ এবং বৈজ্ঞানিক ও পেশাদার সম্প্রদায়ের জন্য প্রবেশাধিকার প্রদান করে। তেল আবিব বিশ্ববিদ্যালয় এবং অন্যান্য প্রতিষ্ঠানের বিজ্ঞানীদের দ্বারা সংগৃহীত প্রায় ৫৫ লক্ষ সামগ্রীর সংগ্রহ ২০১৮ সালের জুলাই মাসে জনসাধারণের জন্য খোলার আগে নতুন জাদুঘরে স্থানান্তরিত করা হয়েছিল। স্থাপত্য এবং ধারণা জাদুঘরটির নকশা করেছিল কিমেল এস্কলত আর্কিটেক্টস। ৯,৬২০ বর্গমিটারের পাঁচতলা ভবনটি 'গুপ্তধনের বাক্স' বা 'নূহের জাহাজ' হিসেবে নকশা করা হয়েছিল। মূলত মৌলিক ও ফলিত গবেষণা এবং শিক্ষাদান ও প্রশিক্ষণের জন্য ব্যবহৃত সংগ্রহশালার হাজার হাজার সামগ্রী প্রদর্শনীর অংশ হিসেবে জনসাধারণের সামনে উপস্থাপন করা হয়। প্রদর্শনী ১,৭০০ বর্গ মিটারেরও বেশি জায়গা জুড়ে নয়টি বিষয়ভিত্তিক প্রদর্শনী নিয়ে গঠিত: পাখির পরিযান ; ইসরায়েলের বাস্তুতন্ত্রের বৈচিত্র্য; পোকামাকড় এবং অন্যান্য ; অন্ধকারে জীবন; (প্রাণীর) আকৃতি, গঠন এবং কার্যকারিতা; পরিবেশের উপর মানুষের প্রভাব ; প্রাণীদের মধ্যে পারস্পরিক ক্রিয়া; সংগ্রহের অমূল্য সম্পদ। স্থায়ী প্রদর্শনী মহান পাখি পরিযান- প্রবেশ লবির ছাদে পরিযানের সময় ইসরায়েলের উপর দিয়ে উড়ে যাওয়া পাখিদের ট্যাক্সিডার্মি করা দেহাবশেষ রয়েছে, যার মধ্যে বিভিন্ন জলচর পাখি, মানিকজোড়, গগণবেড় এবং রোলার পাখি অন্তর্ভুক্ত। বাগস অ্যান্ড বিয়ন্ড - প্রবেশ পথের মেঝেতে অবস্থিত। এখানে জীবন্ত সন্ধিপদী প্রাণীসহ টেরারিয়াম ও ট্যাক্সিডার্মি করা নমুনা রয়েছে। লাইফ ইন দ্যা ডার্ক- যেসব প্রাণী দিনের আলো ছাড়া বেঁচে থাকে আর্বান নেচার- শহরে বসবাসকারী বন্যপ্রাণী ইসরায়েলের ভূদৃশ্য - ইসরায়েলের প্রাকৃতিক আবাসস্থল ও সেখানকার সাধারণ প্রাণিকুলের বেশ কয়েকটি সমতল ডায়োরামা, যার মধ্যে রয়েছে মরুভূমি, বালি ও বালিয়াড়ি, বনভূমি, মিষ্টিজলের হ্রদ এবং মাউন্ট হারমনের আলপাইন জলবায়ু; সাথে স্টাফ করা ও মাউন্ট করা কিছু প্রাণীও রয়েছে। প্রথম তলায় যাওয়ার প্রবেশ র‍্যাম্পে এটি অবস্থিত। গঠন ও কার্যকারিতা - এই প্রদর্শনীতে দেখানো হয় কীভাবে প্রাণীদের দেহ তাদের কাজের সাথে অভিযোজিত হয়েছে। এর মধ্যে ভেলোসিরাপ্টর (প্রতিকৃতি), বিশাল আলডাব্রা কচ্ছপ, নেগেভ গাজেল, সজারু, হাতির খুলি, নীলশির, কলাবাদুড় এবং আরও অনেক প্রাণীর কঙ্কাল ও ট্যাক্সিডার্মি অন্তর্ভুক্ত রয়েছে। ১ম তলায় অবস্থিত। মানব প্রভাব - এই প্রদর্শনীতে প্রধানত পরিবেশের উপর মানুষের নেতিবাচক প্রভাব (দূষণ, আবাসস্থলের ধ্বংস, আগ্রাসী প্রজাতির আমদানি, অতিরিক্ত মাছ ধরা ইত্যাদি) তুলে ধরা হয়। "জীবনের জাল" - প্রাণী ও বাস্তুতন্ত্রের মধ্যে মিথস্ক্রিয়া - একাশিয়া গাছ দ্বারা সৃষ্ট বাস্তুতন্ত্রের একটি ডায়োরামা দিয়ে শুরু, যা বিভিন্ন প্রাণী, উদ্ভিদ এবং তাদের বাস্তুতন্ত্রের মধ্যে আন্তঃসম্পর্ক ও সংযোগ তুলে ধরে। তিমি - একটি সাধারণ মিঙ্কে তিমির পূর্ণ আকারের কঙ্কাল সংগ্রহের অমূল্য সম্পদ - ট্যাক্সিডার্মি করা পাখি ও স্তন্যপায়ী প্রাণী, কঙ্কাল এবং মাছ ও সামুদ্রিক অমেরুদণ্ডী প্রাণীর সংরক্ষিত নমুনার এক বিশাল সংগ্রহ। জার্মান পবিত্র ভূমি সমিতির কাছ থেকে ইজারা নেওয়া প্রাণীবিজ্ঞানী ফাদার আর্নেস্ট শ্মিৎজের ঐতিহাসিক সংগ্রহ (১৮৪৫–১৯২২) সুরক্ষামূলক কাচের পিছনে উপস্থাপিত। এর মধ্যে ১৯১২ সালে অটোমান প্যালেস্টাইনে শিকার করা সর্বশেষ বন্য নীল নদের কুমিরটিও অন্তর্ভুক্ত রয়েছে। ২য় তলায় অবস্থিত। হোয়াট মেকস আস হিউম্যান? - মানুষের উৎপত্তি: নৃবিজ্ঞান এবং প্রাগৈতিহাসিক মানুষের কঙ্কাল, " লুসি " (প্রতিকৃতি) থেকে আধুনিক হোমো সেপিয়েন্স পর্যন্ত বিবর্তন। চতুর্থ তলা। গবেষণা ও শিক্ষা এই নমুনাগুলো গত শতাব্দী ধরে এই অঞ্চলের প্রাণী ও উদ্ভিদজগতের পাশাপাশি মানবজাতির বিকাশ ও ইতিহাসকেও লিপিবদ্ধ করেছে। এই সংগ্রহশালা অত্যন্ত সক্রিয় জাতীয় গবেষণা পরিকাঠামো যা প্রতি বছর ইসরায়েল এবং অন্যান্য দেশের পঞ্চশতাধিক বিজ্ঞানী, স্নাতকোত্তর ছাত্র এবং পেশাজীবীরা ব্যবহার করেন। জাদুঘরটি তেল আবিব বিশ্ববিদ্যালয়ের 'ক্যাম্পাস-তেভা'-তে পূর্বে পরিচালিত শিক্ষামূলক কার্যক্রমকে একীভূত ও আত্মস্থ করেছে। ইসরায়েল ট্যাক্সোনমি ইনিশিয়েটিভ ইসরায়েল ট্যাক্সোনমি ইনিশিয়েটিভ (আইটিআই), হলো ইসরায়েলের উচ্চ শিক্ষা ব্যবস্থা, সরকারি মন্ত্রণালয় ও সংস্থা এবং বিভিন্ন গবেষণা প্রতিষ্ঠান দ্বারা সমর্থিত একটি প্রকল্প, যা এই জাদুঘরের মধ্যে কাজ করে। এর প্রধান কার্যক্রমের লক্ষ্য হলো শ্রেণিবিন্যাসবিদ্যার ক্ষেত্রকে পুনরুজ্জীবিত করা, শ্রেণিবিন্যাসবিদদের প্রশিক্ষণ দেওয়া এবং ইসরায়েলের জীববৈচিত্র্য সম্পর্কে জ্ঞানকে আরও গভীর করা। এই উদ্যোগের চূড়ান্ত লক্ষ্য হল ইসরায়েলের বাস্তুতন্ত্রের অধ্যয়ন, সংরক্ষণ এবং স্থিতিশীল ব্যবহারে অবদান রাখা। অবস্থান জাদুঘর ভবনটি তেল আবিব বিশ্ববিদ্যালয় ক্যাম্পাসের পূর্বদিকে, ডায়াসপোরা জাদুঘরের দরজার বিপরীতে, উদ্ভিদ উদ্যান এবং আই. মায়ার সেগালস প্রাণিবিজ্ঞান গবেষণা উদ্যানের সংলগ্ন অবস্থিত। অবদানকারী গবেষণা প্রতিষ্ঠান প্রাণিবিদ্যা জাদুঘর ( স্কুল অফ জুওলজি, জর্জ এস ওয়াইজ ফ্যাকাল্টি অব লাইফ সায়েন্সেস), শৈবাল, ছত্রাক এবং লাইকেনের জাতীয় হার্বেরিয়াম (ডিপার্টমেন্ট অব মলিকুলার বায়োলজি অ্যান্ড ইকোলজি অব প্ল্যান্টস, ফ্যাকাল্টি অব লাইফ সায়েন্সেস), জাতীয় নৃতাত্ত্বিক সংগ্রহ (ডিপার্টমেন্ট অব অ্যানাটমি, ফ্যাকাল্টি অব মেডিসিন), এবং জৈব প্রত্নতত্ত্বের সংগ্রহ ও গবেষণাগার (ইনস্টিটিউট অব আর্কিওলজি, ফ্যাকাল্টি অব হিউম্যানিটিজ) একত্রিত হয়ে এই জাদুঘর প্রতিষ্ঠা করেছে। ইজরায়েল একাডেমি অফ সায়েন্সেস অ্যান্ড হিউম্যানিটিজ এই সংগ্রহকে জাতীয় সংগ্রহ, নির্মাণাধীন জাতীয় প্রাকৃতিক ইতিহাস জাদুঘর হিসেবে স্বীকৃতি দিয়েছে, অন্যদিকে জাতীয় গবেষণা ও উন্নয়ন পরিষদ একে জাতীয় গবেষণা পরিকাঠামো হিসেবে স্বীকৃতি দিয়েছে। বিজ্ঞান ও প্রযুক্তি মন্ত্রণালয় জাদুঘরটিকে কৃষি ও পরিবেশ বিষয়ক জ্ঞানকেন্দ্র হিসেবে স্বীকৃতি দিয়েছে। অর্থায়ন এবং পরিচালন ব্যবস্থা তেল আবিব বিশ্ববিদ্যালয়ের গভর্নরস বোর্ডের প্রাক্তন চেয়ারম্যান মাইকেল স্টাইনহার্ড এবং তার স্ত্রী জুডি স্টাইনহার্ডের সমর্থনের পাশাপাশি অন্যান্য ফাউন্ডেশন এবং ব্যক্তিদের ( ইয়াদ হানাদিভ, ড্যান ডেভিড ফাউন্ডেশন, আরিসন ফাউন্ডেশন, কেকেএল-জেএনএফ, মিলি ফিলিপস, কোলেট কারবার এবং হাইম ফিলার) অনুদান এবং উচ্চ শিক্ষা পরিষদের পরিকল্পনা ও অনুদান কমিটি, কৃষি ও পল্লী উন্নয়ন ; পরিবেশ সুরক্ষা ; পর্যটন ; বিজ্ঞান ও প্রযুক্তি মন্ত্রণালয় কর্তৃক প্রদত্ত সরকারি সহায়তার ফলে জাদুঘর ভবনটির নির্মাণ সম্ভব হয়েছিল। জাদুঘরের সভাপতিত্ব করেন তেল আবিব বিশ্ববিদ্যালয়ের প্রাণিবিদ্যা স্কুলের অধ্যাপক তামার দায়ান। অ্যালন সাপান পরিচালক হিসেবে দায়িত্ব পালন করছেন। এই সংগ্রহশালাটি ইসরায়েল বিজ্ঞান ও মানবিকী একাডেমির পৃষ্ঠপোষকতায় এবং উচ্চশিক্ষা পরিষদের পরিকল্পনা ও অনুদান কমিটির সহায়তায় পরিচালিত হয়। তথ্যসূত্র বহিঃসংযোগ official site